Informácia o 34. zasadnutí Generálnej konferencie UNESCO 
a o návrhu delegácie Slovenskej republiky na zasadnutí

UNESCO – funkcie a ciele organizácie

Organizácia Spojených národov pre vzdelávanie, vedu a kultúru (United Nations Educational, Scientific and Cultural Organization – UNESCO) vznikla v r. 1945 na medzinárodnej konferencii v Londýne, ktorá 16. novembra 1945 prijala Ústavu UNESCO. Slovensko v rámci Československa patrí k zakladajúcim krajinám. Po pristúpení Čiernej Hory (1.3.2007) má UNESCO 192 členských štátov a 6 asociovaných členov.

Hlavným cieľom UNESCO je šíriť myšlienku svetového mieru a ľudského rozvoja prostredníctvom medzinárodných programov v oblasti vzdelávania, prírodných a sociálnych vied, kultúry, informatiky a komunikácie.  UNESCO je tak jedinou odbornou organizáciou systému OSN, ktorá má mandát na rozvoj kultúrneho a intelektuálneho potenciálu svetového spoločenstva.

Priority UNESCO v tomto tisícročí:

•	orientácia programových stratégií a aktivít UNESCO smerom k naplneniu Miléniových rozvojových cieľov, predovšetkým však tých, ktoré sa priamo týkajú mandátu organizácie: 

•	do roku 2015 zredukovať chudobu u polovice svetovej populácie, ktorá žije v extrémnej chudobe

•	do roku 2015 zabezpečiť základné vzdelanie vo všetkých krajinách sveta, zabezpečiť, aby právo na vzdelanie bolo všeobecne uznané a ustanovené ako základné právo, zabezpečiť rovnocenný prístup k vzdelaniu pre obe pohlavia v rámci systémov základného a stredného školstva

•	pomoc krajinám pri zavádzaní národných programov trvalo udržateľného rozvoja s cieľom do roku 2015 zvrátiť súčasnú tendenciu zhoršovania životného prostredia.

Najbližšia strednodobá stratégia organizácie na obdobie šiestich rokov (2008 – 2013) je kľúčovou fázou z hľadiska naplnenia Miléniových rozvojových cieľov OSN a cieľov programu UNESCO Vzdelanie pre všetkých. 

Zasadnutie 34. GK UNESCO a účasť delegácie SR

Najvyšším orgánom je zasadnutie Generálnej konferencie UNESCO (ďalej GK UNESCO), ktoré sa schádza na riadnych zasadnutiach každé dva roky. Činnosť organizácie medzi zasadnutiami riadi Výkonná rada UNESCO (ďalej VR UNESCO), ktorá zasadá dvakrát do roka. Vo VR UNESCO je zastúpených 58 členských štátov UNESCO, ktoré sú volené na GK UNESCO na štvorročné funkčné obdobie. 
	
34. zasadnutie GK UNESCO sa uskutoční v Paríži v dňoch 16. októbra až 3. novembra 2007 za účasti vyše 3000 predstaviteľov členských štátov. Vedením delegácie SR je v zmysle uznesenia k predkladanému materiálu navrhnutý minister kultúry SR Marek Maďarič. Zasadnutie bude rokovať v hlavných bodoch o návrhu rozpočtu na r. 2008 – 2009, o správach generálneho riaditeľa UNESCO, výborov a rád medzinárodných a medzivládnych programov UNESCO. V dňoch 24. – 25. októbra 2007 sa uskutočnia voľby polovice nových členov Výkonnej rady UNESCO, ako aj nových členov expertných výborov a rád medzivládnych programov. Počas GK UNESCO sa uskutočnia dva ministerské okrúhle stoly so zameraním na vzdelávanie, vedu a trvalo udržateľný rozvoj: ministerský okrúhly stôl na tému „Veda a technológia pre trvalo udržateľný rozvoj a úloha UNESCO“ sa bude konať v dňoch 26. – 27. októbra 2007 a ministerský okrúhly stôl na tému „Vzdelanie a ekonomický rozvoj“ sa uskutoční v dňoch 19. – 20. októbra 2007. V dňoch 12. – 13. októbra 2007, v predvečer GK UNESCO, sa bude konať 5. Fórum mladých,  pričom tohtoročnými nosnými témami sú témy totožné s témami ministerských okrúhlych stolov.

Všeobecná politická rozprava, na ktorej sa predpokladá účasť vysokých štátnych predstaviteľov členských krajín, sa uskutoční v úvodnej časti zasadnutia (17. – 24. októbra 2007). Počas zasadnutia bude pracovať aj 5 programových komisií so zameraním na hlavné programové oblasti UNESCO,  finančná a administratívna komisia, komisia pre program a vonkajšie vzťahy, právny výbor, nominačný výbor, mandátový výbor a byro konferencie. 

Slovenská republika aktívne participovala na práci UNESCO prostredníctvom svojho členstva vo výboroch medzivládnych a medzinárodných programov, predovšetkým však prostredníctvom svojho členstva vo Výkonnej rade UNESCO, ktoré sa skončilo v októbri 2005. V záujme rešpektovania princípu spravodlivej rotácie členských krajín 2. volebnej skupiny UNESCO v tomto orgáne, bude SR kandidovať do VR až v roku 2009 počas 35. zasadnutia GK UNESCO. V súčasnosti je SR členom Medzivládneho výboru pre program Informácie pre všetkých (IFAP, Information for All), Medzivládneho výboru pre medzinárodný hydrologický program (IHP, International Hydrological Programme) a Medzivládneho výboru pre bioetiku (IGBC, Intergovernmental Bioethics Committee). V rámci volieb, ktoré sa uskutočnia v dňoch 24. – 25. októbra 2007, má SR záujem kandidovať do Medzinárodného koordinačného výboru pre program UNESCO Človek a biosféra (MAB, Man and the Biosphere).
 
SR sa ako jediná krajina v rámci 24-člennej 2. volebnej skupiny uchádza o predsedníctvo jednej z komisií, konkrétne Komisie III  pre sociálne a humanitné vedy (Ing. Július Oszlányi, CSc.; riaditeľ Ústavu krajinnej ekológie SAV). 

Návrh programu 34. GK UNESCO obsahuje tieto hlavné okruhy:
1.	Organizačné otázky
2.	Správy generálneho riaditeľa o aktivitách UNESCO 2004 – 2005 a správa Výkonného výboru za obdobie 2006 – 2007
3.	Návrh strednodobej stratégie na roky  2008 – 2013 a návrh programu a rozpočtu na roky 2010 – 2011 
4.	Návrh programu a rozpočtu na roky 2008 – 2009 
5.	Všeobecná politika a programové otázky
6.	Metódy práce organizácie
7.	Konštitučné a legislatívne otázky
8.	Dohovory, odporúčania a ďalšie medzinárodnoprávne nástroje – implementácia a monitorovanie existujúcich a schválenie nových
9.	Vzťahy s členskými štátmi
10.	Vzťahy s medzinárodnými organizáciami
11.	Administratívne a finančné otázky
12.	 Voľby do orgánov UNESCO
13.	35. zasadnutie GK UNESCO

Kvalitná prezentácia Slovenskej republiky a jej účasť na rokovaniach GK UNESCO na najvyššej úrovni je prioritnou úlohou všetkých zúčastnených rezortov. Je preto dôležité zabezpečiť zodpovedajúce politické a odborné zastúpenie ministerstiev, ako aj výchovno-vzdelávacích, vedeckých a kultúrnych inštitúcií Slovenskej republiky.
Vedúci delegácie Slovenskej republiky vystúpi v pléne s prejavom počas všeobecnej politickej rozpravy v dňoch 17. – 24. októbra 2007. Okrem členov oficiálnej časti delegácie uvedených v tomto návrhu, zloženie delegácie bude vychádzať zo závažnosti a obsahového zamerania programu rokovania GK UNESCO a z potreby zabezpečiť kvalifikované obsadenie pléna a odborných komisií. Delegácia SR bude pôsobiť vo všetkých orgánoch, t. j. v pléne, v odborných komisiách a vo výboroch GK UNESCO. Zoznam členov delegácie obsahuje návrh uznesenia vlády SR, ktoré zároveň zaväzuje zainteresovaných ministrov zabezpečiť účasť ďalších odborníkov na zasadnutí 34. GK podľa programu a priorít SR.
    
Aktuálne ciele SR vo vzťahu k UNESCO

- dosiahnuť v rámci 2. volebnej skupiny zvolenie zástupcu SR do Medzivládneho koordinačného výboru pre program Človek a biosféra (MAB, J. Oszlányi) 
-  naďalej vyvíjať úsilie pre zvýšenie zastúpenia SR v sekretariáte UNESCO
-	pripraviť a predložiť kvalitné projekty v rámci participačného programu UNESCO na roky 2008 – 2009
-	zapájať sa aktívne do programov UNESCO v jednotlivých oblastiach.

Smernica pre postup delegácie SR

Delegácia SR počas 34. zasadnutia GK UNESCO bude vo vystúpeniach vo všeobecnej rozprave, ako aj v programových komisiách a výboroch, v rámci multilaterálnych aj bilaterálnych rokovaní postupovať podľa nasledovných zásad a cieľov:

Oboznámi členské štáty UNESCO so zámermi a cieľmi SR v oblasti kultúry, vedy, výchovy 
vzdelávania a životného prostredia v rámci medzinárodnej spolupráce.

Poukáže na vládnu podporu pre:
-	medzinárodné a medzivládne programy UNESCO v SR: Informácie pre všetkých (IFAP), Medzinárodný hydrologický program (IHP), Medzinárodný program geologických korelácií (IGCP), program Pamäť sveta (Memory of the World), program Riadenie spoločenských premien (MOST), program Človek a biosféra (MAB); 
-	pre biosférické rezervácie UNESCO-MAB (Tatry, Slovenský kras, Poľana) a pre trilaterálnu biosférickú rezerváciu Východné Karpaty (SR, Poľsko, Ukrajina); 
-	pre lokality SR zapísané v Zozname svetového kultúrneho a prírodného dedičstva (Banská Štiavnica a technické pamiatky okolia; historické jadro mesta Bardejov; Spišský hrad a pamiatky okolia; pamiatková rezervácia ľudovej architektúry Vlkolínec; jaskyne Slovenského a Aggtelekského krasu a Dobšinská ľadová jaskyňa; Karpatské bukové pralesy), ako aj pre lokality SR na predbežnom zozname; 
-	pre zriaďovanie katedier UNESCO, pridružených škôl UNESCO a klubov UNESCO.

Poukáže na aktivity v SR a výsledky dosiahnuté za posledné dvojročné obdobie:
-	ratifikáciu významných medzinárodnoprávnych nástrojov prijatých na pôde UNESCO (Dohovor na ochranu nehmotného kultúrneho dedičstva z r. 2003, Dohovor o ochrane a podpore rozmanitosti kultúrnych prejavov z r. 2005, Dohovor proti dopingu v športe z r. 2005),
-	organizáciu Európskeho seminára k Dohovoru o ochrane a podpore rozmanitosti kultúrnych vyjadrení (august 2006), 
-	organizáciu konferencie Planéta Zem pre študentov Asociovaných škôl UNESCO (december 2006),
-	organizáciu konferencie Etika a bioetika vo vede a vzdelávaní (december 2006) a Kurzu pre učiteľov etiky (september 2007).

Bude presadzovať kandidatúru SR pri voľbách do výborov a komisií 34. GK UNESCO.

Pri voľbách do všetkých orgánov UNESCO zohľadní stanovisko II. volebnej skupiny (krajiny
strednej a východnej Európy) a I. volebnej skupiny (krajiny EÚ). 

Podporí alebo sa stane spolupredkladateľom návrhov rezolúcií krajín EÚ alebo iných krajín
a skupín krajín v súlade so zahraničnopolitickými zámermi SR.

Podporí hlavné programové zameranie a ciele UNESCO na r. 2008 – 2009.

Zdôrazní význam subregionálnej, regionálnej a interregionálnej spolupráce a neformálnych
konzultácií pri realizácii programov UNESCO.  

Zdôrazní úsilie zefektívniť a obohatiť programové zameranie UNESCO:

a/   v oblasti výchovy a vzdelávania:
-	ponukou zapojenia sa inštitúcií a expertov SR do projektov medzinárodných inštitúcií v oblasti výchovy a vzdelávania spadajúcich pod UNESCO (Medzinárodný úrad pre vzdelávanie v Ženeve, Inštitút UNESCO v Hamburgu a iné),
-	presadzovaním kvalitného vzdelania pre všetkých prostredníctvom budovania národných kapacít s cieľom vytvoriť základ pre prosperujúcu, tolerantnú a mierovú spoločnosť,
-	zapájaním SR do projektov v rámci Medzinárodnej dekády vzdelávania pre trvalo udržateľný rozvoj (2004 – 2015) a podporou  spolupráce kompetentných rezortov;

b/   v oblasti vedy:
-	podporou medzinárodnej spolupráce prostredníctvom medzivládnych programov UNESCO s poukázaním na pozoruhodné výsledky a prínosy uvedených programov v SR,
-	podporou mobilizácie vedy pre trvalo udržateľný rozvoj ako integrálnej súčasti rozvojovej stratégie spolu s oblasťou vzdelania, kultúry a komunikácie,
-	podporou programov zameraných na pomenovanie nových etických výziev vyplývajúcich z nových vedecko-technických objavov v oblastiach, ako napr. bioetika s cieľom zabezpečiť, aby tieto objavy nenarúšali ale podporovali koncept základných ľudských práv a slobôd;

c/   v oblasti kultúry: 
-	podporou významu kultúrneho dedičstva, úsilím o zápis ďalších kultúrnych lokalít do Zoznamu svetového dedičstva,
-	podporou významu nehmotného kultúrneho dedičstva,
-	podporou kultúrnej rozmanitosti a dialógu založeného na vzájomnom rešpektovaní kultúr ako cesty pre dosiahnutie rozvojových cieľov,
-	podporou prijatia návrhu Deklarácie o zásadách týkajúcich sa kultúrnych predmetov premiestnených počas 2. svetovej vojny,
-	podporou programu Pamäť sveta prispievať k záchrane svetového fondu nenahraditeľných archívnych dokumentov;

d/   v oblasti životného prostredia:
-	podporou významu prírodného dedičstva, úsilím o zápis ďalších prírodných lokalít do Zoznamu svetového dedičstva; 
-	uplatňovaním zásad trvalo udržateľného rozvoja v programových oblastiach UNESCO,
-	aplikáciou riešenia otázok biodiverzity, vody a vodných zdrojov, geológie prostredníctvom budovania kapacít vo vede, vzdelávaní a výskume,
-	zapojenie SR do prierezových projektov UNESCO,
-	podporou existujúcich projektov UNESCO v SR a rozvojom nových v rámci strednodobej stratégie UNESCO;

e/   informácií a informatiky: 
-	budovaním informačnej a vzdelanostnej spoločnosti;
-	uplatňovaním nových informačných a komunikačných technológií pre rozvoj vzdelávania, vedy a kultúry a budovanie vzdelanostnej spoločnosti.

Bude presadzovať v administratívnych a finančných otázkach:

a)	hospodárnosť, úsporné opatrenia a efektívnejšie využívanie prostriedkov UNESCO;

b)	maximálny presun rozpočtových prostriedkov z oblasti administratívy do programových aktivít, osobitne rozšírením participačného programu, ktorým sa UNESCO priamo zviditeľňuje v členských krajinách;

c)	premietnutie výsledkov budovania informačnej spoločnosti aj do fungovania aparátu a orgánov UNESCO;

d)	primerané geografické zastúpenie občanov členských krajín vrátane SR v sekretariáte UNESCO v Paríži a v regionálnych úradoch UNESCO;

e)	prijatie opatrení v prospech vzájomnej informovanosti a zlepšenia komunikácie medzi sekretariátom UNESCO a partnermi v členských krajinách - národnými komisiami pre UNESCO a zainteresovanými rezortmi.